Istuldida

Intrat in letu1 ingiainde in su sinu
sas manos. Pregat a Santu Biasu:
«De bonanote dàdemi su asu,
chi 'e sonnos malos no apa pidinu2.

Dàdemi po filare lana e linu
po mi poder buscare pane e casu,
café e tabbacu po fumu e po nasu,
no mi fetedas mancare su inu.

Da sas tentassiones libberàdemi,
già chi no m'azis dadu unu maridu
po m'aer pibiadu e iscaldidu.

Paghe, saludu e passentzia dàdemi
e nessi a sa etzesa consolàdemi
s'in gioventude no apo godidu.

Su chimbe 'e Nadale 1976

1Letu: la vecchia va a letto ed incrocia le mani al petto pregando San Biagio.
2Pidinu: paura, timore.